Document ID: 32011D0053

ΑΠΌΦΑΣΗ ΤΟΥ ΣΥΜΒΟΥΛΊΟΥ
της 18ης Ιανουαρίου 2011
για τη θέση που πρέπει να λάβει η Ευρωπαϊκή Ένωση στο πλαίσιο της μεικτής επιτροπής γεωργίας που συστάθηκε με τη συμφωνία μεταξύ της Ευρωπαϊκής Κοινότητας και της Ελβετικής Συνομοσπονδίας σχετικά με τις Συναλλαγές Γεωργικών Προϊόντων, όσον αφορά την προσαρμογή του παραρτήματος 3 της συμφωνίας
(2011/53/ΕΕ)
ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
Έχοντας υπόψη τη συνθήκη για τη λειτουργία της Ευρωπαϊκής Ένωσης, και ιδίως το άρθρο 207 παράγραφος 4 πρώτο εδάφιο, σε συνδυασμό με το άρθρο 218 παράγραφος 9,
Έχοντας υπόψη την πρόταση της Ευρωπαϊκής Επιτροπής,
Εκτιμώντας τα ακόλουθα:
(1)
Η συμφωνία μεταξύ της Ευρωπαϊκής Κοινότητας και της Ελβετικής Συνομοσπονδίας σχετικά με τις Συναλλαγές Γεωργικών Προϊόντων (1) (αποκαλούμενη στο εξής «συμφωνία») τέθηκε σε ισχύ την 1η Ιουνίου 2002.
(2)
Με το άρθρο 6 της συμφωνίας συστάθηκε μεικτή επιτροπή γεωργίας, επιφορτισμένη με τη διαχείριση της συμφωνίας και τη μέριμνα της ορθής λειτουργίας της.
(3)
Σύμφωνα με το άρθρο 11 της συμφωνίας, η μεικτή επιτροπή γεωργίας μπορεί να αποφασίσει να τροποποιήσει τα παραρτήματα της συμφωνίας.
(4)
Προκειμένου να ληφθούν υπόψη η πλήρης ελευθέρωση των διμερών συναλλαγών τυριών, από την 1η Ιουνίου 2007, και η προστασία των γεωγραφικών ενδείξεων, που πρέπει να καταγράφονται σε νέο παράρτημα 12 της συμφωνίας, το οποίο απαιτεί συνοχή στις προδιαγραφές ιδίως των τυριών, θα πρέπει να γίνουν οι αναγκαίες προσαρμογές στο παράρτημα 3 της συμφωνίας.
(5)
Το άρθρο 5 παράγραφος 2 πρώτο εδάφιο της απόφασης 2002/309/ΕΚ, Ευρατόμ του Συμβουλίου και της Επιτροπής σχετικά με τη συμφωνία επιστημονικής και τεχνολογικής συνεργασίας, της 4ης Απριλίου 2002, για τη σύναψη επτά συμφωνιών με την Ελβετική Συνομοσπονδία (2) προβλέπει ότι η θέση της Ευρωπαϊκής Ένωσης, στο πλαίσιο της μεικτής επιτροπής γεωργίας, καθορίζεται από το Συμβούλιο μετά από πρόταση της Επιτροπής.
(6)
Θα πρέπει επομένως η Ένωση να λάβει τη θέση που καθορίζεται στο επισυναπτόμενο σχέδιο απόφασης της μεικτής επιτροπής γεωργίας,
ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
Άρθρο 1
Η θέση που πρέπει να υιοθετηθεί από την Ευρωπαϊκή Ένωση στο πλαίσιο της μεικτής επιτροπής γεωργίας που συστάθηκε με τη συμφωνία μεταξύ της Ευρωπαϊκής Κοινότητας και της Ελβετικής Συνομοσπονδίας σχετικά με τις Συναλλαγές Γεωργικών Προϊόντων, όσον αφορά τις προσαρμογές της συμφωνίας σχετικά με τις διμερείς συναλλαγές προϊόντων του κωδικού 0406 του εναρμονισμένου συστήματος, ώστε να ληφθεί υπόψη η πλήρης ελευθέρωση των συναλλαγών στον τομέα αυτό, βασίζεται στο σχέδιο απόφασης της μεικτής επιτροπής γεωργίας που επισυνάπτεται στην παρούσα απόφαση.
Άρθρο 2
Η απόφαση της μεικτής επιτροπής γεωργίας θα δημοσιευτεί στην Επίσημη Εφημερίδα της Ευρωπαϊκής Ένωσης αμελλητί μετά την έγκρισή της.
Άρθρο 3
Η παρούσα απόφαση αρχίζει να ισχύει την ημέρα της έκδοσής της.
Βρυξέλλες, 18 Ιανουαρίου 2011.

Labels: 17
3
6
18
15